**Ramón Lamote Miñato**, coñecido como **Ramón Lamote**, é un personaxe de ficción creado polo escritor lugués Paco Martín e debuxado polo ilustrador Xan Balboa por vez primeira en 1985.

Características
---------------

Trátase do protagonista do libro *Das cousas de Ramón Lamote*, obra fundacional
que supón a introdución na literatura xuvenil galega na corrente do realismo máxico de herdanza
cunqueiriá, un dos grandes éxitos de vendas da literatura galega, e especialmente o best-séller da literatura infantil e xuvenil feita en Galiza. Amais, o libro foi incluído nas reputadas listaxes do *IBBY Honour List* (1986) e mais do *White Ravens* (1988); así mesmo o autor foi recoñecido co Premio Nacional de Literatura que outorga o Estado Español (1986) grazas a este título, que máis de 20 anos despois, en 2008, tivo unha continuación, coa saída ao mercado de *Das novas cousas de Ramón Lamote*, tamén ilustrado por Xan Balboa e publicado por Galaxia.

Canto ás características do personaxe como tal, dicir que Ramón Lamote traballa como profesor de chairego e debuxante de soños por encarga. Trátase dun home comprensivo e de mirada curiosa, pouco aleuto para as novas tecnoloxías, cheo de retranca, entregado a entender as cousas cotiás, en interpretar o comportamento alleo, amábel e preocupado pola xente que está a perder a capacidade de soñar. No preliminar de *Das cousas...*, Paco Martín presentábao deste modo:

> 
> 
> *Sabido é que as poboacións cativas -e quizais tamén as outras- teñen sempre alguén que vén se-la presentación viva das rúas, xardíns e edificios, alguén que encarna a calma de pedra e cemento que as conforma.*
> 
> 

> 
> 
> *A Ramón Lamote -sesenta e un anos vividos día a día na Cidade- correspondeulle neste tempo esa resposabilidade e el sóuboa aceptar sen reparo e fai por levala coa ledicia e dignidade precisas*.
> 
> 

Así o presentaba a editorial en 2008 co gallo da publicación de *Das novas cousas de Ramón Lamote*:

> 
> 
> *Para toda unha xeración de galegos e galegas, Ramón Lamote é alguén máis ca un personaxe literario. A forza e a tenrura do profesor de chairego e debuxante de soños por encarga creado por Paco Martín, e o significado crucial de Das cousas de Ramón Lamote na historia da literatura infantil e xuvenil galega, fixeron que Ramón Lamote xa conte cun espazo de seu no noso imaxinario colectivo. Foi quen de acadar algo tan difícil como trascender da obra e do autor dos que naceron. Ramón Lamote conta con vida propia.*
> 
> 

A crítica Isabel Soto, falaba así do Lamote de 2008:

> 
> 
> *o señor Lamote mantén a mesma ollada retranqueira, tenra e crítica, pode que cun punto máis de nostalxia polo paso dos anos, pero co optimismo de quen cre firmemente nas súas conviccións e nunha maneira de vivir.*
> 
> 

Noutra orde de cousas, mencionar que o editor Manuel Bragado adoita empregar o termo *Xeración Lamote* para se referir a un grupo de escritores galegos, lugueses, algúns deles chairegos (Xabier P. Docampo, Agustín Fernández Paz etc.) que renovaron a literatura galega infantil nos anos oitenta.

Notas
-----

1. ↑  *Panorámica da lit. xuvenil galega* Arquivado 05 de setembro de 2008 en Wayback Machine. por Ánxela Gracián, para Praza das Letras (páx.11)
2. ↑  Vai pola 23ª edición e recibiu o Premio Barco de Vapor de 1984.
3. ↑  *Paco Martín resucita a Ramón Lamote, un 'best-seller' dos 80* Arquivado 22 de febreiro de 2014 en Wayback Machine. reportaxe no xornal *Tierras de Santiago* o 20 de xullo de 2010.
4. ↑  *Panorama da literatura infantil e xuvenil en lingua galega no século XXI* Arquivado 03 de abril de 2010 en Wayback Machine. por Diego Muñoz Carrobles na revista *Madrygal. Revista de Estudios Gallegos*, publicada pola UCM (páx.87).
5. ↑  No segundo libro, xa está retirado.
6. ↑  Entrevista con Paco Martín Arquivado 15 de setembro de 2019 en Wayback Machine. no Faro de Vigo o 4 de febreiro de 2008.
7. ↑  *Xeración Lamote*, post no blog de Bragado.

Véxase tamén
------------

### Outros artigos

* Paco Martín
* Das cousas de Ramón Lamote
* Das novas cousas de Ramón Lamote

### Ligazóns externas

* Páxina de *La Voz de Galicia* con recesións sobre *Das cousas de Ramón Lamote*, a cargo de Ernesto S. Pombo, Eva Mejuto e Xerardo Quintiá.